Diari Oficial de la Generalitat Valenciana


Sumari del DOGV 5757, del 07-05-2008 (2008/5488)

RESOLUCIÓ de 17 d'abril de 2008, de la Direcció General d'Ordenació i Centres Docents, per la que es dicten instruccions per a l'ompliment de la fitxa individual de seguiment.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   5757

Data del DOGV
:   07-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5488


Data del document
:   17-04-2008

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ensenyament públic
    * ensenyament d'idiomes
    * política educativa
    * centre d'ensenyament
    * alumne
    * legislació

RESOLUCIÓ de 17 d'abril de 2008, de la Direcció General d'Ordenació i Centres Docents, per la que es dicten instruccions per a l'ompliment de la fitxa individual de seguiment. [2008/5488]  
L'Orde de 31 de gener de 2008, de la conselleria d'Educació, per la que es regula l'avaluació i promoció de les ensenyances d'idiomes de règim especial en la Comunitat Valenciana (DOCV núm. 5.706, de 19.02.08), establix en l'article 7.8, com a document complementari d'avaluació, la Fitxa Individual de Seguiment (d'ara en avant, FIS), en la que es registrarà l'aprofitament de l'alumne o l'alumna per destreses al llarg de tots els cursos. El mencionat document apareix reflectit en l'annex III de la mencionada orde.  
Al seu torn, l'Orde de 10 de març de 2008, de la conselleria d'Educació, per la que es regula la prova de certificació de les ensenyances d'idiomes de règim especial en la Comunitat Valenciana (DOCV núm. 5.728, de 26.03.08), en l'article 10.2 establix que, al percentatge obtingut en cada una de les destreses de què consta la prova, se li sumarà un 10% en el cas de l'alumnat matriculat en l'escola oficial d'idiomes que haja cursat amb aprofitament l'últim curs dels diferents nivells per als que resulte necessària la superació de la prova de certificació, justificant-se esta circumstància a través de la FIS.  
Per tot això, fent ús de les atribucions que em conferix el Decret 118/2007, de 27 de juliol, del Consell, pel que s'aprova el Reglament orgànic i funcional de la conselleria d'Educació, així com per l'Orde de 29 de febrer de 2008, de la conselleria d'Educació, de desplegament del Reglament orgànic i funcional del dit departament, resolc:  
Primer. Objecte  
La FIS té com a objecte el registre de l'avaluació contínua de l'alumnat que cursa els seus estudis en les escoles oficials d'idiomes de la Comunitat Valenciana. Aporta informació rellevant de l'alumne o l'alumna i, a més, és d'utilitat en aquells casos en què es produïxen canvis de professorat en el grup ordinari de referència, canvis de grup del propi alumne o alumna, reclamacions contra qualificacions finals, trasllat de matrícula o qualsevol altra circumstància d'interés.  
Segon. Ompliment  
1. La FIS haurà de ser omplida pel professor o professora per a cada un dels alumnes o les alumnes del seu grup, segons el model que es contempla en l'annex III de l'Orde de 31 de gener de 2008, de la conselleria d'Educació, per la que es regula l'avaluació i promoció de les ensenyances d'idiomes de règim especial en la Comunitat Valenciana.  
2. El professor o la professora corresponent haurà d'arreplegar en, almenys tres dates distintes distribuïdes periòdicament al llarg del curs acadèmic, les dades de seguiment de l'alumne o l'alumna corresponents a cada una de les destreses. En este sentit, cada departament podrà establir en la seua programació didàctica la freqüència i instruments utilitzats per a l'arreplega de dades de l'alumne o l'alumna.  
3. El resultat d'arreplega de dades relatives al seguiment de l'alumne o alumna, que es contempla en l'annex III de la mencionada Orde de 31 de gener de 2008, s'expressarà a través d'una qualificació numèrica, sense emprar decimals, en una escala d'un a deu. La mitjana aritmètica resultant per a cada destresa suposarà el resultat final que, per a ser considerat positiu, haurà d'aconseguir al finalitzar el curs acadèmic la qualificació mínima de sis en cada una d'elles. Només en este cas, servirà per a sumar un 10% al resultat de la prova de certificació en totes i cada una de les destreses.  
Tercer. Custòdia  
1. Al llarg del curs acadèmic, cada professor o professora haurà de responsabilitzar-se i custodiar la FIS de cada un dels seus alumnes o les seues alumnes. Al concloure el mateix, haurà d'entregar -degudament omplida- la mateixa al cap o la cap d'estudis. Amb anterioritat a la realització de la prova de certificació, el professor o professora que impartisca cursos dels diferents nivells en què resulta necessària la superació de la prova de certificació, haurà d'entregar al cap o cap d'estudis un llistat nominal de l'alumnat matriculat en l'escola oficial d'idiomes que haja cursat amb aprofitament el mencionat curs.   
2. De conformitat amb el que disposa l'article 8.1 de l'Orde de 31 de gener de 2008, de la conselleria d'Educació, per la que es regula l'avaluació i promoció de les ensenyances d'idiomes de règim especial en la Comunitat Valenciana, una vegada finalitzat el curs, la FIS s'haurà d'arxivar i custodiar en la secretaria del centre.  
Quart. Consulta  
1. Durant el curs acadèmic, l'alumne o l'alumna podrà sol·licitar informació sobre la seua pròpia FIS a través de consulta realitzada al professor o professora corresponent.  
2. De conformitat amb el que disposa l'article 8.2 de l'Orde de 31 de gener de 2008, de la conselleria d'Educació, per la que es regula l'avaluació i promoció de les ensenyances d'idiomes de règim especial en la Comunitat Valenciana, una vegada finalitzat el curs acadèmic, qualsevol consulta relativa a la FIS haurà de ser autoritzada prèviament per la direcció del centre.  
Quint. Informatització  
La conselleria competent en matèria d'educació podrà establir la informatització de la FIS, sense que això supose una subrogació de les facultats inherents a la secretaria dels centres.  
Sext. Difusió de la informació  
Les escoles oficials d'idiomes de la Comunitat Valenciana hauran d'informar complidament l'alumnat, a través de tots els mitjans disponibles, sobre el contingut de la present resolució. És responsabilitat del professorat facilitar a la totalitat de l'alumnat del seu grup tota la informació respecte a la FIS.  
Sèptim. Supervisió de la norma  
1. Les direccions territorials competents en matèria d'educació, en el seu corresponent àmbit de gestió, hauran d'adoptar les mesures necessàries per a la difusió i aplicació d'esta resolució.  
2. La Inspecció Educativa haurà d'assessorar, supervisar i proposar a la comunitat educativa, el procés d'ompliment de la FIS i mesures que contribuïsquen a perfeccionar-la.  
Octau  
De conformitat amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu comú, i 10, 14 i 46 de la Llei Reguladora de la Jurisdicció contenciosa administrativa, el present acte, que esgota la via administrativa, podrà ser recorregut potestativament, en reposició o bé cabrà plantejar directament recurs contenciós administratiu en els terminis i davant de l'òrgan que s'indica a continuació:  
a) El recurs de reposició haurà d'interposar-se davant del conseller d'Educació, en el termini d'un mes a comptar des de la data següent a la de la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar a partir de l'endemà de la seua publicació.  
València, 17 d'abril de 2008.- El director general d'Ordenació i Centres Docents, p.a.: Mario Puig Prats